Diari Oficial de la Generalitat Valenciana


Sumari del DOGV 3028, del 04-07-1997 (1997/7878)

ORDRE de 15 de maig de 1997, de la Conselleria de Cultura, Educació i Ciència, per la qual es regula la constitució de col·legis rurals agrupats d'Educació Infantil i Primària a la Comunitat Valenciana.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/05/15/(1)/dof/vci/html**

### Dades del document

Número de DOGV
:   3028

Data del DOGV
:   04-07-1997

Secció del DOGV
:   DISPOSICIONS GENERALS

Número del document
:   1997/7878


Data del document
:   15-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 15 de maig de 1997, de la Conselleria de Cultura, Educació i Ciència, per la qual es regula la constitució de col·legis rurals agrupats d'Educació Infantil i Primària a la Comunitat Valenciana.  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE) estableix, entre altres aspectes, que l'activitat educativa es desplegarà atenent el principi de relació amb l'entorn social, econòmic i cultural. Així mateix, el títol cinquè, sobre compensació de les desigualtats en educació, determina que les polítiques d'educació compensatòria reforçaran l'acció del sistema educatiu amb la finalitat d'evitar les desigualtats econòmiques, culturals i geogràfiques, i que els poders públics hauran de garantir l'escolarització de l'alumnat, en el nivell d'Educació Primària, al seu propi domicili, i en els termes que resulten de l'aplicació de la Llei Orgànica Reguladora del Dret a l'Educació (LODE).  
A la Comunitat Valenciana s'han realitzat diversos estudis, experiències i actuacions per grups de professorat que treballen en l'àmbit rural, concretant-se en l'aplicació de projectes singulars, elaborats i desplegats conjuntament per diversos centres, en què s'han potenciat aspectes dirigits a millorar la qualitat de l'ensenyament mitjançant la coordinació pedagògica entre centres pròxims, la realització comuna d'activitats, l'intercanvi de materials adaptats i experiències, i el foment de la participació social i la convivència. Tot això, en el marc del Reial Decret 1174/1983, de 27 d'abril, sobre educació compensatòria.  
L'alt nivell d'acceptació d'aquests projectes, l'experiència adquirida en la seua aplicació i desplegament, i la valoració positiva que d'aquests recullen tant els distints informes de l'administració educativa com les conclusions de les Jornades de l'Escola Rural de la Comunitat Valenciana, aconsella adaptar aquesta realitat al marc del nou sistema educatiu, de manera que mantenint les escoles a la mateixa localitat es potencie la seua capacitat organitzativa, s'aconseguisca un millor aprofitament dels recursos i instal·lacions, i es millore la qualitat de l'educació.  
Amb data 7 de juny de 1996, la Conselleria de Cultura, Educació i Ciència i determinades organitzacions sindicals d'ensenyament firmaren un acord sobre plantilles i condicions de treball del professorat no universitari dels centres docents públics, en què es preveu la creació d'una xarxa escolar de les zones rurals amb la constitució de col·legis rurals agrupats. L'esmentat acord va ser ratificat pel Govern Valencià en la reunió de 18 de juny de 1996, el qual ordenava, a més, que es feren les actuacions corresponents per a acomplir el que s'hi preveu.  
El Reglament Orgànic i Funcional de les Escoles d'Educació Infantil i dels Col·legis d'Educació Primària Públics, faculta el conseller de Cultura, Educació i Ciència perquè cree o suprimisca unitats d'aquests ensenyaments en funció de les característiques especials sociodemogràfiques o escolars de determinades poblacions, així com perquè n'establisca l'agrupació de forma que consituïsquen un col·legi rural agrupat amb àmbit d'actuació a diverses localitats.  
Per tot això, en virtut de les competències que m'atribueix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
L'agrupació d'unitats de col·legis públics d'Educació Infantil i Primària existents en una o diverses localitats es farà, per a la seua constitució com a col·legi rural agrupat (CRA), d'acord amb el que estableix aquesta ordre.  
Segon  
1. Les unitats objecte d'agrupació, encara que estiguen ubicades a localitats diferents, constituiran un sol centre, que s'anomenarà Col·legi Rural Agrupat d'Educació Infantil i Primària.  
2. El CRA integrarà els recursos humans i materials corresponents a les unitats agrupades i aquells altres que se li assignen per raó de la seua constitució.  
3. Les instal·lacions docents i, si s'escau, les esportives, podran estar ubicades en distintes localitats de les que configuren el CRA.  
4. Les unitats agrupades, una vegada integrades i constituïdes en un CRA, es consideraran extingides com a unitats independents.  
Tercer  
1. A efectes administratius, el CRA tindrà un únic domicili oficial, coincident amb el d'un aulari dels que l'integren, i una única denominació específica.  
2. Els principis organitzatius, curriculars, de gestió i de participació dels col·legis rurals agrupats seran els establerts en el Reglament Orgànic i Funcional de les Escoles d'Educació Infantil i dels Col·legis d'Educació Primària Públics.  
Quart  
1. L'alumnat escolaritzat als col·legis rurals agrupats cursarà els ensenyaments d'Educació Infantil i d'Educació Primària a la localitat de residència, sense perjudici del que s'estableix en l'article 65.2 de la Llei Orgànica d'Ordenació General del Sistema Educatiu (LOGSE).  
2. En funció de la planificació de l'ensenyament, la Conselleria de Cultura, Educació i Ciència podrà modificar la composició i les característiques dels col·legis rurals agrupats. Així mateix, després de la consulta prèvia al Consell Escolar i als ajuntaments afectats, podrà acordar la supressió d'un CRA constituït quan no s'hi aconsegueixen els objectius previstos i s'hi constate la impossibilitat d'assolir-los.  
Cinqué  
Els col·legis rurals agrupats hauran de tendir a superar la condició d'aïllament de les unitats i a millorar l'oferta educativa del seu àmbit territorial d'influència. Per això:  
a) Les actuacions educatives s'adaptaran al medi, potenciant la realització d'activitats conjuntes de l'alumnat, a fi d'afavorir-ne la socialització i assolir un major coneixement de la realitat sòciocultural i mediambiental de la seua zona.  
b) El professorat planificarà i desplegarà les seues actuacions en equip.  
c) Es procurarà un aprofitament racional dels recursos humans i materials, l'intercanvi d'experiències educatives i l'elaboració de materials didàctics adaptats.  
d) Es potenciarà la participació social dels sectors de la comunitat escolar, la convivència entre els àmbits de les distintes localitats i la dinamització de la vida sòciocultural de la zona.  
Sisé  
1. La plantilla de professorat d'un CRA estarà integrada inicialment per les corresponents al conjunt d'unitats objecte d'agrupació. Aquesta serà l'establerta en el catàleg de llocs de treball i estarà determinada per l'aplicació dels criteris assenyalats en l'acord entre la Conselleria de Cultura, Educació i Ciència i determinades organitzacions sindicals d'ensenyament, sobre plantilles i condicions de treball del professorat no universitari de centres docents públics, de data 7 de juny de 1996.  
2. Els mestres amb destinació definitiva en qualsevol de les unitats que integren el CRA, tindran prioritat respecte de qualsevol altre participant per a ocupar les vacants que es produïsquen, sempre que complisquen els requisits exigits en el corresponent sistema de provisió dels llocs de treball, i sense que açò supose pèrdua de puntuació ni d'antiguitat al centre. Quan, en aquest sentit, s'hi produïsca la concurrència de dos o mes mestres, la prioritat estarà determinada per la puntuació que s'obtinga en el procediment aplicable.  
3. La referència dels llocs de treball del professorat serà el CRA, amb especificació de la localitat on van obtenir la seua destinació. A aquest efecte, la convocatòria de vacants de concursos de trasllats indicarà la localitat concreta integrada en el CRA que siga objecte de provisió, l'especialitat i, si s'escau, el caràcter itinerant del lloc.  
4. Quant a allò establert pels articles 21 i 22 i la disposició final primera, del Reial Decret 895/1989, de 14 de juliol (BOE del 20) \_modificat pel Reial Decret 1664/1991, de 8 de novembre (BOE del 22)\_, seran classificats com a llocs d'especial dificultat per tractar-se de difícil exercici els que pertanyen a una plantilla d'un col·legi rural agrupat i complisquen els requisits següents:  
a) Que estiguen catalogats com a itinerants.  
b) O que atenguen una localitat concreta, en què el nombre d'unitats catalogades siga inferior a tres d'Educació Infantil i a sis d'Educació Primària.  
Seté  
1. D'acord amb la distribució d'especialitats, i en funció dels cicles, cursos i alumnat, el professorat podrà tenir caràcter itinerant i desplegar així les seues activitats en una o en més localitats que constituïsquen el col·legi rural agrupat.  
2. L'accés del professorat als llocs de treball itinerants, pertanyents a un CRA, es produirà amb caràcter voluntari.  
3. Al professorat itinerant a què fan referència aquest i els anteriors apartats, se li aplicarà el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris, i les disposicions que el despleguen.  
Vuité  
1. La constitució i supressió dels col·legis rurals agrupats es realitzarà per ordre de la Conselleria de Cultura, Educació i Ciència.  
2. L'ordre que aprove la constitució d'un col·legi rural agrupat haurà d'especificar:  
a) Les unitats que s'hi agrupen.  
b) La composició de l'agrupació resultant.  
c) Les localitats a les quals estén el seu àmbit d'actuació el CRA.  
d) El domicili oficial del CRA.  
3. L'ordre que suprimisca un CRA haurà d'especificar la nova situació en què romandran les unitats que van ser agrupades.  
Nové  
1. Per a iniciar un expedient de constitució d'un col·legi rural agrupat serà necessari que hi concórreguen les següents circumstàncies:   
a) Que el nombre màxim de localitats implicades no siga superior a sis.  
b) Que el nombre màxim d'unitats que s'hi hagen d'integrar no siga superior a divuit ni inferior a cinc.  
c) Que la distància màxima entre les localitats més allunyades no siga superior a 30 km.  
d) Que la distància màxima d'una localitat respecte del domicili del CRA no siga superior a 20 km.  
2. Excepcionalment podrà iniciar-se un expedient de constitució d'un CRA, encara que hi concórreguen les circumstàncies assenyalades en el punt anterior, quan es considere necessari per a superar la seua situació d'aïllament o per aconseguir els objectius previstos en la LOGSE .  
Deu  
L'expedient per a la constitució dels col·legis rurals agrupats l'incoarà la direcció territorial competent a proposta dels consells escolars dels centres afectats o a iniciativa pròpia. En aquest últim cas, serà preceptiva la consulta prèvia als consells escolars dels referits centres i als corresponents ajuntaments.  
Onze  
1. Quan, per qualsevol circumstància, el consell escolar d'un centre no estiga constituït amb antelació a la constitució del CRA, serà preceptiva la consulta als mestres, pares i mares de l'alumnat i als ajuntaments implicats.  
2. L'esmentada consulta serà realitzada mitjançant el procediment que establisca la Direcció General de Centres Docents. El resultat s'haurà de fer constar en actes que fomaran part de l'expedient a què es refereix l'apartat dotze.  
Dotze  
1. La petició de constitució d'un CRA, realitzada pels consells escolars dels centres que vulguen agrupar-s'hi, s'haurà d'adreçar a la direcció territorial de Cultura i Educació que corresponga.  
A la petició caldrà acompanyar els següents documents:  
a) Memòria que incloga els aspectes següents:   
- Nombre d'unitats i nombre d'alumnat de cadascuna de les unitats que s'hagen d'agrupar.  
- Previsió de les poblacions a escolaritzar, per localitat, referida a cadascun dels tres cursos següents al de la data de la petició.  
- Relació del professorat en què se n'especifique la destinació, habilitacions, adscripció i situació administrativa.  
- Descripció i estat de les instal·lacions, equipament i material didàctic.  
- Projecte d'organització i funcionament en què es preveja: estudi de necessitats, línia pedagògica comuna, desplaçaments per coordinació pedagògica i proposta de domicili oficial.  
- Annex en què es descriguen:  
· Una anàlisi de les condicions geogràfiques, relatiu a distàncies entre localitats i característiques de la xarxa viària;  
· Raons de tipus funcional i pedagògic que en justifiquen l'agrupació.  
b) Actes dels consells escolars de cadascun dels centres en què s'arrepleguen els acords en què es base la petició.  
2. Quan l'expedient s'incoe per iniciativa de la Direcció Territorial de Cultura i Educació, caldrà incorporar-hi una memòria justificativa en què s'incloguen els aspectes assenyalats en el punt 1.a) d'aquest apartat i un informe sobre els resultats de la consulta, als quals fa referència l'apartat deu, o, si s'escau, l'onze.  
3. En ambdós casos, la Direcció Territorial de Cultura i Educació remetrà a la Direcció General de Centres Docents la documentació referida, a la qual hi adjuntarà un informe de la inspecció educativa i els que es consideren d'interès.  
Tretze  
A la vista de l'expedient tramitat, la Direcció General de Centres Docents formularà la proposta de resolució, després de l'informe previ de la Direcció General d'Ordenació i Innovació Educativa i Política Lingüística.  
Catorze  
Quant a la denominació específica del CRA, hi caldrà aplicar el que estableix el Reglament Orgànic i Funcional de les Escoles d'Educació Infantil i dels Col·legis d'Educació Primària Públics.  
Quinze  
Del contingut de les ordres referides a la constitució o supressió de col·legis rurals agrupats i a les modificacions que en la seua composició pogueren experimentar, se'n prendrà nota en el Registre de Centres Docents de la Comunitat Valenciana.  
DISPOSICIONS TRANSITÒRIES  
Primera  
Els col·legis rurals agrupats que es constituïsquen a l'empara del que s'estableix en aquesta ordre podran continuar impartint, amb caràcter provisional, els ensenyaments corresponents al primer cicle d'Educació Secundària Obligatòria, sempre que els centres les unitats dels quals s'agrupen estigueren autoritzades per l'Ordre de 5 de setembre de 1996, de la Conselleria de Cultura, Educació i Ciència.  
Segona  
Es donarà prioritat a la constitució dels col·legis rurals agrupats que comporten la continuïtat de projectes de compensació educativa de singularitat rural (abans PAEPs) aprovats per resolució de la Direcció General d'Ordenació i Innovació Educativa i Política Lingüística, o, si escau la Direcció General de Centres Docents.  
DISPOSICIONS FINALS  
Primera  
Es faculta les direccions generals i les direccions territorials de la Conselleria de Cultura, Educació i Ciència perquè, en l'àmbit de les seues competències, puguen dictar totes les resolucions que siguen necessàries per a l'aplicació d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 15 de maig de 1997  
El conseller de Cultura, Educació i Ciència,  
FRANCISCO E. CAMPS ORTIZ


Còpia Permalink ELI